
    POGLED NA POLJE

     

    Samoća je nepregledna, umara pogled

    Korov koji duboko kori zemlju,

ali izvan toga ne boli,

    u daljini stablo badema u otužnoj vjenčanici

    Odjeću param i stvaram latice,

mimoze od vune, puzavice od viskoze,

pamučne pelargonije,

    s mrakom me

konopci čekaju,

    ljulja se na vjetru moje zaboravljeno tijelo

    No sjećam se još nekoliko radosnih riječi:

naprimjer grijeh, naprimjer grijeh,

    i on se diže iz ponora rječnika,

kao sunce golicav,

i miče mi dosadu s kapaka

i ja gledam kao što novorođenče gleda

kad mu majčina utroba padne s očiju

    i vidim: neće biti cvijeća,

široka je i ružna istina zemlje

    Ipak

izvjesna je povlastica osloboditi oči

od prizora onduliranih glava,

dobrih hortenzija

  
    PET KRVAVIH MAKOVA

     

    I. Privremena žena

    Biti zaljubljena – to je:

imati proljeće na tjemenu,

bijele cvjetove kože, kišu kose,

meso koje postaje ljeto,

    no u potiljku disciplinu,

kao pogled vojnika u nizu iza,

težak čvor na omči koja usmjerava korake:

dva naprijed, dva desno, stani pred njega,

    gledaj

u smjeru strelice iz kuta njegova oka

Ako je tužan, pomislit ćeš:

moram li biti tuga, blagoslovljena

među katastrofama?

     

    II. Nepravilno obješena žena

    Biti tajno zaljubljena – to je:

objesiti cipele o stablo u prosincu:

    kosti stopala, iskrene kao gole grane,

objavile su strašnu krošnju,

    trup, ukočen i krupniji s godinama,

glava rascijepljena u korijenje,

u bijes ušutkan prahom u prahu

dok traži dublje značenje,

    život u lavi, srži želuca

Ali prve pahulje prekrivaju potplate,

i tijelo ne može dostići misao

     

    III. Čvrsta žena

    Biti neuzvraćeno zaljubljena – to je:

ležati gola na ogledalu,

gledati sebe u stvarnoj veličini,

preblizu da bih se vidjela,

preblizu da ne bih vidjela

ožiljke, žile, život i strah

San neće da oslobodi tijelo

od takozvane istine,

tako je hladna,

    a kad je hoću utopliti,

s jezika pada leptir od magle

Gle, ležim na plafonu, odlijepit ću se

Posežem za krilima, shvaćam:

leptiri se osvećuju

prstima koji ih gnječe

nepodnošljivom nježnošću praha

     

    IV. Žena koja se jede

    Biti neželjeno zaljubljena – to je:

gledati lijepe cipele u izlogu,

reći u sebi takve je nosila audrey hepburn,

nastojeći ne misliti na belgiju

u drugom svjetskom ratu

    Bila je tako gladna da je jela korijenje,

kao što ga kažu jedu po parkovima

u sjevernoj koreji Misao je

nezaustavljiva: je li zaista u toj zemlji

život nalik na reality show,

recimo trumanov show?

Znaš li, pita zla misao, da komičari obično

boluju od depresije?

Crne cipele prolijeću kroz zjenice

kao prtljažnik pogrebnog auta:

    jezik ostavlja trajne posljedice

     

    V. Sretna žena

    Biti nesretno zaljubljena – to je:

pripremiti piknik za pop-zvijezdu

u podnožju planine,

na pitomom zelenom proplanku bez zvijeri,

    u crvenoj haljini da bude jasno

što želim reći,

s crvenom ogrlicom da se glava

u svakom trenu može odvojiti od tijela

    Iznijela sam na sunce sir, sok i bič,

to što on voli,

pa čekam da se pokvari

    U teoriji može doći,

u teoriji postoji vrh

Grad je nečujan, vlaga opipljiva,

sloboda plitka,

ali apsolutna

  
    ŽENA I ŽENA

     

    Biti zaljubljena u život – to je:

gledati u leđa djeteta koje iznajmljuje kajake:

    perje ptica s kupaćeg kostima

počiva mi na bradavicama,

i moja sestra sjedi pored

Glave su nam pune sladoleda,

hladno-meke,

ona kaže: nema ništa ljudskije

od savijenih leđa

    Podne, dijete će zamijeniti žena

    Premda davno objašnjeno, more

goreći uznemiruje, kao eterična svijeća

Sunce podsjeća tijelo da stoji

    Potom

toplina slabi, ženu zamjenjuje starac

a turisti se vraćaju,

izvlače na pijesak čamce

u čijim se šupljinama oblači

    Mi ćemo se, u pravi čas, otisnuti

Mirne na olujnom vjetru

slušat ćemo kako se na obali

mrak puni paničnim cvrkutom

    Sestra će pitati: što ako sutra

dijete ne dođe?

  
    EPITAF IZORANOG POLJA

     

    Tišina!

Kosti govore…

  
    UDOVAC:

     

    Crno u košulji upija toplinu,

svi se smrznu u mojoj blizini

    Noću se odjeća na stolici svija od boli,

sparina koju isijava ne da mi zaspati

    Prazna polovica kreveta napeta je pa se sklopi,

odbijam reći: kao lijes

    jer želim biti na boljem mjestu:

zaključavam kovčeg, putujem, putujem,

    premda, mrak ne mari gdje sam

Krevet neka je radije hladna preša,

    ja kartonska reklama za film

Drugog dana glumit ću nešto drugo,

    no sad je život jedna scena: sjedam na kauč,

mlada živa žena ulazi u auto,

    brzo stiskam stop, stop, stop,

ne dam da me poništiš

  
    SLIJEPA PUTNICA:

     

    Jedva sam dočekala granicu,

ali sad, kad se vlak zaustavio

i pustio plava odijela carinika, a putnici

povukli noge kao da se sklanjaju od vode,

strah me potapa

    Žena nasuprot gladi, gladi,

umiruje zeca u džemperu,

indijac nad golim košuljama

objašnjava vlastitu kožu

Tri reda dalje vidim djevojčicu

koja kosu češlja s nekim očajem,

preglatku kao periku

Jesmo li stvarni?

    Čuje se vlasi pucketaju, struja je u zraku

    Naše oči upiljene u carinske kape,

oni ih odnose

    Sama u mraku, ulazim u nešto drugo

Sad treba skupiti svu hrabrost

i olovkom povući dvije vodoravne crte,

potom

otvoriti oči

  
    STUDENTICA KOJA GRIZE NOKTE:

     

    S vremenom selfie postane sličan majčinoj slici,

tada ulazim u autobus koji me vraća

Fotkat ću je toliko-i-toliko stariju

da nas opet malo udaljim

    Crvenim i bijelim lakom nacrtala sam

djedove mrazove na noktima Božić će:

putnica odlaže na naslon sjedala

toplu kožu teleta:

    svatko se jednom negdje rodi,

zašto se veseliti kad se vratimo na to mjesto?

Daju mi zatim da režem luk,

jer suza lijepo stvori napetost,

jer suza stavi veo između namjere i noža

pa nož može što god želi:

    zarezati pod nokat:

gle ta kap krvi koja nam svima treba,

ona pada na pločice recimo bijele,

majka uzima krpu i briše briše:

mrlju, nokte, tijelo, kosu, lice

Tisuću kilometara dalje ekrani me rađaju

  
    BESKUĆNIK PRED PROZOROM RESTORANA:

     

    Što je to u staklu?

Zrak koji se užasava vjetra, prostor bez greške

    Gledam ih savršene,

željne da tako ostane zauvijek Kamo sreće,

jedenje je emotivni čin, i hrana koju žvaču

godi mom jeziku:

    čekam ih, ja, njihov užas pred životom,

s mačkom u krilu

koja umije skočiti tako da o noge

objesi krov auta i manji grad,

i sve načas bude napeto i divlje

    Mlada žena iznutra mi nosi čašicu čaja,

prilazi kao što se tigru prilazi s mesom

Iz njenog trbuha čuje se

da životinja žudi za krznom

    Zrak među nama načas zatitra od pare

i, znam, moram joj baciti čaj u lice

jer trebam krik koji će rasparati prizor

da lijepo pristaje pitanje:

    Gdje je mlijeko,

želiš li reći da nismo u engleskoj?

Ups, sva bjelina skoreno visi nad gradom,

kažu, božićni ukrasi – ja mislim:

    previše kolača od sira, užas krave,

njen skroman doprinos smrti

  
    PRODAVAČICA KOJA NE KAŽE HVALA:

     

    Neon me nastoji prikazati lošijom no što jesam:

    kaže: glava ti je nalik na ekran

kaže: tijelo ti je vješalica za uniformu

kaže: nokti su ti žuti,

    skloni bučnom propadanju, kao kovanice

Svako malo strpam ih u džepove

da ne bih previše platila

svoju nerazumnu ustrajnost da postojim

    Oči, prazne i zalijepljene za traku,

klizeći prolaze pored mene,

u njih, kao u biljarsku rupu, za bodove,

padaju, željom iskopane, oči kupaca

    Neon govori: odreci se loših namjera tijela,

pusti da onaj odozgo brine za sigurnost,

da u tvoje šake

otrov dolazi u malim pakiranjima:

emulgatori, aditivi, ftalati

    Spore smrti, spore smrti jeftino prodajem

    Tek iz daljine, ponekad, škrob miriše

kao u zgužvanu zoru, kad sam se vraćala

s plaže s prvim ugrizom na jeziku,

shvaćajući:

    ne mogu izgovoriti tu riječ kojom

kontroliram gađenje

  
    ŽENA KOJA LETI PRVI PUT:

     

    Temperatura tijela bila mi je preniska,

promatrala sam kako se koža mrvi i pada,

pod snijegom su nestajali sagovi

    Oštrice mojih knjiga, moji lonci i poklopci,

sve složno da me prešuti

    Ipak sam nezaštićenim mišićima

prokrčila put do najbližeg aviona,

    sjela, pojela papreni keks, i rekla:

major tom, major tom, jesi li još uvijek gore?

    Tada sam

osjetila da se sjećanja opasno ubrzavaju,

i baš kad se činilo da će puknuti o zid,

    odlijepila su se, izgubila težinu

    U zraku, čekala sam da kola opet dotaknu tlo,

kao što vrana čeka da gume auta

    zgnječe koru oraha i otkriju

njen netaknuti goli mozak

  
    SOBARICA KOJA JE DIPLOMIRALA

NA THOMASU HOBBESU:

     

    Cijelo sam jutro tražila svoje mjesto,

a sad, kad je podne sjelo na čelo kao znojna guzica

i kupači očajno traže zrak kod letećih prodavača,

dolaze dvojica i dvije s dvoje plus dvoje djece

pa ručnicima nalik na plahte što nas čekaju

prijete uzeti to malo odmaka koji sam izborila

    Kvadrat zraka koji mi po plažnom pravu pripada

upumpavaju u madrace, kolutove, jastuke,

u ramena, ruke, sise ispod američke zastave,

u šije što se šire, butine i gospu na bicepsu

koja otiče kao stara alkoholičarka

željna još i još opojnog obožavanja

    Preplanule i sjajne moja ih koža izražava

kao bijela podloga tekst:

zamjenjiva sam a ipak nužna

da bi riječi dobile na važnosti

Sunce sunce, ošteti me

  
    ČISTAČICA:

     

    Trojicu sam rodila prije trideset godina,

a još uvijek sam trudna

    Trljam trljam trljam njihov obraz,

i polako se ispirem

    Kad kažem sjesti, ne očekujem čaj

Kad kažem leći, ne očekujem lepezu

    Željela bih da mogu progutati metlu,

imati – ne kičmu, „č“ mi se

zabija u mozak sve do čela,

– nego leđa, da „leći“ bude čin

ravan i tvrd i konačniji od smrti,

    i da ja

baš poput neke kraljice

beskonačno očekujem

    Ali nokti indijske djece grebu me

iz etikete: što smo to rodile,

mi savijene?

  
    RADNICA KOJA ODLAZI NA POSAO:

     

    Ovdje vrata hihoću dok oblačim gaćice,

dolje haustor pjeva izađi i bori se

    Stupam u hodnik zgrade,

kao zubarica koja ulazi u usta pacijenta,

spremna na neugodno

    Zidari već čekaju, sjene im u zidovima

    – zidovi me u prolazu pipaju,

ostavljaju bijele mrlje na crnom kaputu:

tako se poništavaju mračne žene

    Oni svejednako sjede u sjeni,

oči im svjetlucaju kao da će se svaki čas

rasplamsati

    Sve su to kacige krive,

crvene i tvrde kao sunce

koje mrvi mozak jer previše voli

    Sve su to kombinezoni krivi – svu slobodu

uložili su u ruke

    Ma sve je to zgrada kriva,

gradili su je neki arhaični muškarci,

gle kako se stepenice pokvareno produžuju,

šapću:

nećeš imati dovoljno nogu

    U želucu

pečeni ptičji zametak plače

Među zidare ja ću sjesti,

u lica im povratiti

  
    RADNICA ISTROŠENIH KOLJENA:

     

    U četiri ujutro, kad drugi ljudi su mrtvi,

ja od mrtvih ustajem

(neka im nježno bude kopno)

Idem preko vode

do najgrubljeg otoka

    Sama sam i zajedno, kao ribe

na bijelom pultu tvornice okružene morem:

    ribe koje, očekivano,

vonjaju kao ustajale vagine,

ribe koje se ništa ne usude reći,

jer im kidam glave,

slažem meso u nježno ulje,

pokrivam jezikom konzerve

Uzalud ih

    kamionima šaljem prema kopnu:

kad se vratim, drugi će još biti mrtvi

Odlučno leći ću u krevet,

izbrojiti koliko vrijedi moj dan:

pedeset kovanica

Male tune na njihovoj poleđini

padaju, praćakaju se, grče,

do jutra nas ništa neće boljeti

    Sutra

kidat ću glave, kidat ću glave

    Jednoga dana

glave ću kidati

  
    ČINOVNIK KOJI JE POPIO MAGNEZIJ:

     

    Vidjela se samo žućkasta površina,

ali ipak su me pronašli i izrezali,

    rekli su: cijeli život stavljao si stvari u ladice,

radio red u malom zagušljivom uredu,

u malom zločestom gradu,

    ali sad je došlo vrijeme

da svoje mjesto prepustiš boljim i jeftinijim ljudima,

takozvanim robotima,

a tebi će svoje prepustiti životinje:

    cipele su se crvenjele crvenjele pod stolom pa

priznale osobnu svinju,

    krenule van a ja ih slijedio

Vidio sam tulipane, pogrešno izabrane,

kao suknje provincijske profesorice povijesti

koja kaže: proljeće?

naši zapisi ne potvrđuju njegovo postojanje

    Cipele su gazile, činile od mene

činovnika koji gnječi cvijeće usred grada

(O, maj gaad, o maj gaad, ja sam moguć

samo napisan)

    Toplo je zemljano krilo zadnjeg stiha,

u njemu sad sjedim

kao psovka u čeljusti,

i želim što sam oduvijek želio:

da me biju

svi koji me odbijaju voljeti

  
    MEDUZA-DJEVOJKA:

     

    Kad sam se jučer kao svaki dan

poslije tuširanja ogrnula zidom

    osjetila sam grubost sjevera koji dolazi

    Odjenula sam brzo hlače, bluzu i kaput,

uzalud je pamuk lagao koži da joj oprašta,

    niz ulicu sjever me gurnuo,

i vidjela sam kako ljudi navlače kapuljače

    pod kojima im se lica od sjevera bijele

kao kamenja nama namijenjena

    Imam mnogo sputane kose,

sve te osobe u meni žele dotaknuti dno,

    a sad, sjever dolazi i izvlači pramenove na sunce

i oni se pune životom i šire mi glavu

    Moram izdržati, ne smijem sjesti na pločnik:

nebo će postati naklonjeno

kao vreća puna odrezanih vojničkih dlanova,

    satima će potom padati po meni,

tapšati potiljak, ramena i leđa,

    ulicu, kuće, aute i gradove,

sve čemu je namijenjen poraz

  
    VJEČNA TINEJDŽERICA:

     

    Makovi su na madracu

Njihove žile u mojim su zapešćima:

ja režem, oni cvjetaju

    Prije se nisam spuštala na zemlju,

živjela sam na stablu, spavala na nebu

Majka je rekla na redu je zrelost,

oblik koji si sama stekla treba

preoblikovati i pojesti

    Kako da se zagadim?

Nisam propušila, ali gutala sam pepeljare:

u oblik mi se nastanila prolaznost

i nešto lomljivo i teško

    Pusti me da tečem,

bubnjala je krv iz bunara srca:

sad, sve bjelja sam i bjelja, mogu već napisati

kamen, i ne osjećati ništa

    Nije me briga za bullying, mobbing,

fisting, fisting, fisting,

najtvrđa sam stvar na livadi,

tu su i skakavci hvalisavih krila,

život se koprca u šaci,

    tu su i makovi, ja režem,

ali slika traži da se bijes izrekne do kraja,

crvene boje sve je manje, što ako

napišem: majka, ne sluteći, u drugoj sobi

crnu vunu prede

  
    KUĆANICA:

     

    Nije dobro kad špajza previše priča,

kad hrana ima karakter:

    kruh koji me ne poštuje,

tupi šećer, sramežljivo vino

Kraste s konzervi padaju po kuhinji

– crveni snijeg što sve pokriva,

ali unosi nemir, poput laži

    Dok se spuštam bulevarom

vidim to crvenilo u semaforu,

on kaže sad stani,

gledaj kako tvoja smrt bježi

u hladnom oklopu

i sa sto kilometara na sat

kao odluku na raskrižje obara

djevojčicu na biciklu

    Strašna je vijest koja već leti,

strašna je sirena koja se raduje,

strašne su njene uši

iz kojih mozak odlazi bogu,

ali najstrašnija je

moja špajza

  
    MEDICINSKA SESTRA U MIROVINI:

     

    Starice koja mi živiš u ogledalima,

nemoj se bojati, izađi,

    moja je koža mnogo očekivala pa je ima previše,

prostrijet ćemo od nje ležaj na kauču,

rješavati križaljke,

slovima poklapati glasove

    Tijelo mi je skromnije, popije kefir i kavu,

pronađe u vrtu jedva vidljivu stazu

Više ne surađuje s vrtnim škarama

i drugim cenzorima

    Zato noću

stabla prebrzo rastu, kuću guši prašuma,

stravične ptice harpije svijaju gnijezda

Priroda me pritiska dok ne priznam

    da imam pune ormare neupotrijebljenih igala

i da nikada nikoga nisam ubola u pravo mjesto

Oni su dolazili preda me naduti i plavi

a ja sam znala da bi im koža

    prsnula kao balon usred lijepog koncerta,

razbila simfoniju na svjetlucave tišine

i otkrila prazninu koju im

ne bih mogla oprostiti

    Moje igle, utisnute u službene kaktuse,

oštre prema svemu što dolazi,

noću stražare na balkonu

    Ali što s mrakom kad jednom pukne,

i do jutra niz oluke se bude cijedila

majmunska krv?

    Starice, uđi u moja usta i reci

što ako kaktusi bijesno procvjetaju

  
    PACIJENTICA BR. 333:

     

    Moj kruh neće ostati potpun

Moj kruh neće ostati potpun

    Prije dva mjeseca kad ispekla sam kruh

kažem vam vidjela sam

mravi su imali muževo lice,

pratili su me pratili, slijedili,

mrvice, mrvice zahtijevali,

    premda je veća od mrvica

bila njihova potreba

    Uzmicala sam uzmicala,

oni su bili, bili, sve više bili,

ja sam uzmicala

Tako sam se našla

u ovoj sobi bez boje i sjećanja

Netko je zatvorio vrata

    Tu čitam, gutam razum s malo vode

Ostavi knjigu pod krevetom preko noći,

kaže stari narodni recept,

i slova će doći na brzim nožicama

da odnesu oči u mrak:

    jednom se nadam probuditi

slijepa i slobodna

    Sad čitam, gutam razum s malo vode

U bolje dane jasno mi je

da mravi ne mogu biti

gladni kao ja

    ali svjedočim vam:

oni neće dati

da moj kruh ostane potpun,

on neće

ostati potpun

  
    POSJETITELJICA DUĆANA RABLJENE ROBE:

     

    U prostore pune vune

jezivo je zagristi

    Džemper-žuč do džempera-noć,

džemper-bog do džempera-krv,

    džemper-mlijeko u mučnim količinama,

redovi hlača hladno lišenih cilja

    Može li mi netko reći što su učinili s tijelima?

    Mehaničke ruke prebiru, prebiru, traže,

traže da im se objasni od koga dolaze

    Iskopala sam brecht-košulju koja kaže:

zločin je govoriti o cvijeću kraj toliko boli

    Neosjetljiva sam, osjećam to u džepovima,

šakama to mrvim u sitno,

    i stereotip blagajnice strese se

od dodira onog što kažu kovanice,

no pogled joj, prazan, ostaje uperen ravno u raj

    Reci mi, što su učinili s tijelima?

    Uskoro,

kad udari drvo o drvo i ostanem zatvorena,

bit ću kod kuće

(Što, što su učinili?)

    Iz mraka konzilij biljaka šaptat će:

diši, diši, diši

  
    ZATVORENICA BR. 333:

     

    Imam „želju“ na koži

Majka je govorila:

u trudnoći sam sanjala limune pa brzo

pljesnula potkoljenicu

    Treba pustiti da malo boli, to spašava,

    kao kad majka baci ribu u glavu,

kaže: da sam te barem pobacila

    Poslije večere umoči prste u limun, noktom

ureže mlađak, kaže: sad spavamo, zlato

    Iste noći majčin me poljubac pojede do kosti,

riblji kostur na krovu ne uhvati božji signal

    Mislila sam: najlakše je izbrisati riječi,

    pobrisat ću limunom

svaku stranicu grassovog „limenog bubnja“,

    ovu nisku nakazu ovu nisku nakazu

    Ali slova se vrate s druge strane očiju,

kao mravi kukca uvuku u mrak

sav moj sjaj

    Budim se s prljavim mjesecom pod noktom

Majka je govorila: kako je stisnuo kapak,

operi tog vraga ili ćeš platiti

    Platila sam, sto kuna zakasnine,

    i baš kao majka,

sve svoje najveće želje

  
    FRIZERKA KOJA SE UTOPILA:

     

    Svi koji danas hoće frizuru

dobili su svoju rođenu kosu

s hrpe u auschwitzu

    Previše sam je doticala, prsti su mi

naučili pisati samo smrt:

    tipka budilice bila je smrt,

tipka tostera bila je smrt,

sve tipke u moru tipki –

    i onda je more u sedam ujutro

došlo

i ja sam pružila ruke

i svijet se brzo i zauvijek

ukočio od straha

  
    PROSJAK KOJI NALIKUJE CRNOM MAČKU:

     

    Svaka riječ koju sam joj uputio

napravila je grad malo većim i opasnijim

    Žena s kuferom pred kioskom

u kojem su kokoši mrtve pod ajvarom

pogledala je u mrak između tijela i hotela

i farovi su učinili njene oči

očima zatečene zvijeri,

iz kojih je nešto hladno i tvrdo

brzo bučno palo na dlan:

    hoće li mi biti dovoljne dvije kovanice?

    Volim ravnodušnost ljudi,

jer volim kad je istina blizu

    U kiosku kuharu nedostaje mesa

pa odsijeca od svog trbuha i baca na grill,

a novčanik u njenim rukama odjednom se

rastvara prema meni,

crn od ušteđene krvi kao srce

koje mesar podvaljuje starcu,

    ali ja nisam ni slijep ni zaboravan:

to što zovemo ljubav često je

samo način da preživimo

  
    KUHAR KOJI JE PREŠAO:

     

    Jedne večeri

gledao sam kolač s kremom od bjelanjaka,

ugledao božić koji pilići nisu dočekali

Kakav je to osjećaj, pomislio sam,

ne roditi se?

    (Svi smo hrana, svi smo hrana…)

    Kad su pomoćnici otišli,

sklonio sam od sebe noževe,

cijelu noć po kuhinji tražio životinjske jezike

da bi svaki oštrom košticom

pribio o zid

    I zašto je sad ova djevojka u autobusu,

prije no što će si koncem zašiti usta,

tik pred granicu,

morala reći:

volim jesti konje

    (Svi smo, u svojoj biti, hrana…)

    Ne misliti, mislim, na konjska usta,

toplu slinu koja

kapa s jezika,

misliti: nepokolebljiva je konjska brzina,

i autobus uvijek može biti brži

Reći ću vozaču da na ovom mjestu

nipošto ne smije stati,

    neka juri, nitko neće vikati,

pedeset ljudi ima zašivena usta

Važno je ne pustiti ni glasa,

makar zgazili carinike i pse,

stabla što hladno odbijaju ime,

u tišini doći u münchen

ili u raj

  
    TRENER, TRENIRAJUĆI STROGOĆU:

     

    Živim u kratkim crtama, o cigaretama,

dah mi je dragocjen

Pakiran je u male plastične lopte:

    dišem s namjerom, kao preko mreže

– kadetkinja ne

Njeno gumeno, lijepo oblikovano srce

kuca pravilno, no disanje joj je

nepodnošljivo:

    u grlu joj se nestašni štenci igraju

Njihovi sitni glasovi oštri su prema zidu

kao da zida nema, potom se

pokunjeno vraćaju, odbijeni kao noćni povik

koji traži svoju utjehu

    Više je ranjivosti u njenom forhendu

upućenom ravno u otvoren prozor

nego u ptici koja je krilom zagrlila metak

i sad pada na pločnik,

pretvarajući se u pitanje

    Loptice udaraju o plafon, loptice žele

do prostranog prihvaćanja,

ali ona ne shvaća da će je žbuka zatrpati,

i da nikad neće vidjeti nebo

    Na pauzi moja kadetkinja

rastvori plod šipka, bezobrazno crven

kao nepušačka pluća

Vidim: previše je zdrava da bi preživjela

    Tresem cigaretu u tu krvavu pepeljaru,

kažem:

oči će ti posivjeti budeš li

previše gledala

  
    SRETNICA KOJA JE PRIMILA KLJUČEVE STANA:

     

    Umočila sam kist u kantu bijele boje,

pa cijeli dan zaboravljala, zaboravljala

    Izlazeći, pod jednu sam ruku uzela kufer,

pod drugu kauč sa sinom Ključ se

    sjajio u ruci, nisam više imala pitanja

Bio je to taj novi život, bolno bijel

    Bijelim puderom na čelu uzalud

hladim misli, lice ne ide uz zavjese

    Trebam plavije oči da podnesu more

koje skače s prozora na prozor,

    spavaća soba traži crvenije usne

da bi se moglo govoriti o ljubavi,

    i prvi mi je kat uvijek tako prenizak

– kad padam, želim padati dugo

    Tek ponekad za lošijih noći svoja sam

na svome Gasim svjetlo po svjetlo

    i dugo ispitujem prag prije no što uđem

u zadnji mrak Tu sjednem i slušam kišu

    što ponavlja prastari pljesak porazu

Dobra kiša, ženski kiš, privlači pažnju

    tako da čovjek ne može čuti misli

a sjećanja prijete vrlo vrlo nježno,

    kao rizik grede nad glavom, kao kapi

koje će za stotinu godina progristi krov

    i dirajući me, staromodna će se voda

osjećati prljavo

  
    NOGOMETNA NAVIJAČICA:

     

    Ništa nije ovako zeleno, tvrdi kivi,

prerezana vrata, omotan opasnom bradom,

dok trava hoće ući u sobu kao tepih,

razvući se, dosadna kao stvarnost

    Ja jesam nekog spola

i općenito se može reći da postojim,

ali sam već pomalo kao onaj bugarin

koji se prozvao manchester united

    U tako velikom imenu ima mjesta za sve,

mi unutra ne trebamo brinuti o disanju

Lijepo je biti lišena riječi,

nemoćna da sastavim

i najmanju želju

    Ali znam, ali znam,

kad želudac opet nazovem pravim imenom,

vidjet ću odbačene brade u zdjeli,

    na nožu

krv kojom sam mogla prokrvariti

na mjestu gdje bi bila

uvjerljivije crvena

  
    MANEKEN S RAKOM:

     

    Za bolest je potrebna sumnja

Kao u jednadžbu buljio sam

u tamne polumjesece podočnjaka,

i oni su jednog jutra pali na pluća

    Izašlo je sunce i jasno se vidjela

rendgenska sjena Rekao sam:

    o, oduvijek obožavam crne rupe

koje nastaju kad zvijezda zaboravi svoj sjaj,

recimo, janis joplin

svako malo ugasi čik na takozvanim

zdravim alveolama

    Ovaj svijet zaslužio je svako kašljanje,

svijet u kojem se više nitko ne drogira iskreno,

svijet u kojem se premalo psuje,

i dovoljno je malo malo disanja

jedna općenita misao

da je možda samo o meni riječ,

da drugi razumiju o čemu se tu radi

    Treba mi, sestro, više listopada,

očitija besparica, da ljeto završi

kao kemoterapijom pokošena kosa,

ne vraća se

dok smrt ne odustane

  
    DJEVOJKA KOJA TRAŽI PROBLEME, ILI POSAO:

     

    Čekiću, uzmi mi čavle

da se ne usudim napraviti kućicu za ptice,

da praveći je

ne podsjećam na sebe:

    strepim da smo preslabi, i krug je sve manji,

i uvijek me pomalo veseli strogost zime

    Kućo, pojedi pelud,

imat ćeš engleskije pregrade,

nećeš razlikovati ujaka od strica

    Meni je potrebno da zemlja napokon kaže

sve što ima reći,

    da krhkije postanu konstrukcije

    Moja me zabrinuta rodbina zavarava

vrapcima od papira i plastike,

malim strojevima koji oprašuju,

poliranim cvijećem,

    ali ja znam da je negdje pod tim kičem

smrtonosni život zakopan

    Kućo, pojedi pelud, pojedi ptice,

želim jednog jutra otvoriti prozor i vidjeti

kakva sam uistinu

  
    GASTARBAJTER NA SREDINI LJESTAVA:

     

    Što se više uspinjem, neba je manje

Gore je samo užareno zlato

koje nam pravi žigove po glavama

i bježi kroz prste

Moji ljudi grade svijet,

    dobacujući mi psovke i podsmijeh

poput sitnog šljunka

koji uporno zasipa lice

i tjera me da zađem u mrak kapaka

ako se želim podići na višu razinu

Ja sam najopušteniji čovjek:

za opasnije kamenje nedostaje im snage

koja se smije uludo baciti

    Kad jednom dođem u najvišu točku,

riječi kojima ću se braniti izlazit će

poslije pauza, teške pa na svom mjestu

kao cigle koje se slažu jedna na drugu

da bi sagradile zid

Uostalom, kako da im kažem:

    bolaño me sanjao, zato izgledam

kao da sam prešao pustinju sonoru

u potrazi za jednim jedinim pogledom

i gravitacija mi nije sklona

pa me vlasnici kuće ne mogu čuti

čak i kad im stojim na glavama

i gledam kako im se raspada koža tjemena

i život

    O podne, kad zid preraste čelo,

učinit će mi se da gradim svoj grob

Pogledat ću: do grla u zlatu,

svi gradite svoj grob

Kako da vam otkrijem okrutnu tajnu:

ne, ja nisam anđeo,

samo vjetar voli moj šešir,

samo mi srž napušta kosti

  
    RIBAR NA SAMRTI:

     

    U bolnici kopnim,

jer je moj život ostao na otoku:

    kuća puna onih kojih nema,

moj limun i komin, moja bol i žar,

moji mrtvi drugovi

    Ostala je samo jedna žena, koja mi sad prilazi,

želeći malo skupog posljednjeg daha

Pažljivo drži zamagljeno ogledalo,

kao da će ga kasnije uokviriti

    Još se prepoznajem po zjenicama,

malene su i crne i uvijek

pretjerano lete, tako

    mogu vidjeti svoj lijepi okrugli život na otoku:

sunce koje čini svetom našu samoću,

na stolu bijesno šume školjke,

njihovo meso svladano u loncu,

moj brod kao pas pod prozorom

Ja sam grlen jer imam grlo,

jezičav jer imam jezik,

jer sam se zato borio,

jer s radošću gledam dolje u ništavilo,

    a ovdje

epiteti me odbijaju,

tijela ima tako malo da jedva još žudi

to što je ostalo na otoku

    Između mog života i mene je more,

voda ne izlazi iz bubrega

  
    BERAČICA MASLINA:

     

    Koncentriraj se, plode,

sad mi treba malo sirove nježnosti,

nikakve ljubavi, ne, ne, ništa okrutno,

samo čisto poštovanje tijela,

poput masaže,

ili pripreme pokojnika

    Neka ulje nikad ne napusti mog djeda,

mislim dok gledam berače po poljima

koji nespretno imitiraju

onaj pokret prstima kojim je istovremeno

trgao i tražio oprost od grana

    Mene se danas stablo želi otresti,

vratiti strukturu

prije no što ojača vjetar

koji već donosi pravedni sjever

(Kamenje, oštro u tami, jedva čeka)

    Još malo pa će biti

kraj svakom sabiranju, plode,

koncentriraj, koncentriraj se,

dolazi vrijeme kada će staviti ruke u koprive

biti jedini način

da se čovjek opusti

  
    KUPAČICA KOJOJ JE OSTALO MJESEC DANA:

     

    Ovi golubovi koji se šire obalom, gotovo pustom,

kao i sve što postoji stvoreni su u tvornici:

na mrtvo meso stroj je spustio pepeo

da bi ruke najkrhkijeg među radnicima mogle

utisnuti te oči, oblikovane prstima

od vlastite otete krvi

    Pozornost bez pogleda, uzima prostor

sitnim koracima

Zdrobljenim krekerima crtam oko sebe krug,

kažem još malo

    Za mene je danas izašlo rujansko sunce,

da ugrije knjigu, kožu i želju

i trogodišnji je meksikanac prešao ocean

da bi oblucima razbio napetu površinu

On hoće bacati sve veće, sve teže,

baciti sebe, svoje roditelje

i plažu

    Zadnji kupači žurno slažu ručnike u aktovke

Ima li ičeg hladnijeg od mora?

Okrenem li se, strepim, povući će k meni otoke,

i rjeđe će biti kuće, pustije klupe,

tužnije namjere brodica

    Još malo i nestat će krekera,

sunce će u skrivenim kutcima kostima

ostaviti sjenu od koje drhti dubina,

gledat će me zlo ravno u oči

i dan neće moći više ništa

učiniti za mene

  
    IZLETNICA U BOLNO MJESTO:

     

    Sad kad ne bi trebalo mirisati ništa osim zemlje

i zima već čeka u termosici u ruksaku,

čemu ovi šafrani, zakašnjeli i krive boje,

kao novčanice valute koja više ne vrijedi

    Krajolik danima blijedi, nedovršen kao goblen,

i ja sam uvijek zabodena u mračno između

koje ne uspijevam ispuniti sobom

    Čujem kako konji kaskaju u konjičkom klubu,

napinju se povodci na vratovima pasa,

a šafrani, od svih opasniji, slobodno siju radost

    Daj im pundžu, i bit ću ljubljena

Daj im vazu, i naći ću dom

Daj im fotoaparat, i bit će smisla u tome

    Čitala sam: tko osjeti njihov miris, sjeća se,

a ja želim samo da blijedi blijedi i nestane,

da s ovo malo čaja koračam još koji kilometar

u smjeru suprotnom od centra,

gdje kamenje nema milosti

  
    BLAGAJNICA U LUNAPARKU:

     

    Drugi ljudi su potrebni

da bi moj nos bio velik

Jer što bih da postanem lijepa?

Bila bih vidljiva, ne bih vidjela

kako se vrte vrte vrte

dok im se lica ne odlijepe i odlete,

kako vrište

klizeći po granici

Smrt je tako zabavna

dok je daleko

Meni se izmaklo i tu su

smrt, strah i samoća

takve da u njih jedva vjerujem

a ipak krajnje ozbiljne,

kao pad na glečer poslije tuširanja,

naglo zalijepljena

za tren u kojem se tijelo ne može

ni zanijekati ni potvrditi,

i svaki sljedeći mjesec

je siječanj

  
    GOŠĆA U SOBI ZA ROŠTILJ:

     

    U liftu za vozila,

za nilske konje, penis lava, pop zvijezde,

bića koja znaju zauzeti prostor,

    prisna s crtom koja spaja ponor s podom,

leđima vučem sobu na peti kat:

okrenem li se, bit će jasno da mi nešto nedostaje

    Ispred, odraz očiju na metalnim vratima

želi izgledati kao da sam se posipala pepelom,

ali se smije (smije i smije…)

    Zaista, komično sam nesretna,

kao da mi golemi luftmadrac na leđima

ruši ravnotežu jer je prelagan

Ljetovanje koje izbacuje iz takta, a ne znači ništa

    Uvijek taj višak malih nedaća,

kisik besposleno kruži sobom,

meso se peče, očaj koji nikad ne progovara

    Ali jednom kad ova spora gradacija stane

najkasnije u kolovozu,

spustit ću ruksak,

otkriti koliko je mračan ugljen i

sve ispuniti

  
    MARATONKA:

     

    Bolnički zid otpao je s ramena,

plahta je otpala s pete

Zaboravila sam noge, maternicu i misli,

kuće su postale lakše

Obješena o dječji aviončić daha, trčala sam

Vrane su oglašavale mine u poljima,

ovdje je nož dostigao vrat neke babe,

ovdje je vatra dostigla djetinjstvo u albumu,

ovdje sve dostiže

Ja sam bježala brže brže

Tek u profilu nosa natjecatelja

koji me prestigao na sedmom kilometru

vidjelo se da ne vjerujem u cilj,

i mrak se počeo dizati iz tabana

kao da voda u boci proganja bubu

Potrčala sam prema svjetlu na kraju nosnica,

podigla se traka s ruba ceste,

slatki krvavi asfalt legao je u usta,

a papirnati put na leđima savio se

u puževu kuću Tijelo, slinavo,

bespomoćno kao jezik, promucalo je:

bol

  
    KROATISTICA NA SPOJU:

     

    Jutro, kafić je još trijezan, a on dolazi

s novom jetrom

    Jednom je u birtiji moj djed vikao:

žigerica nazad! Jasno je,

ja bih najradije zamijenila jezik,

no mučim

jer mi je mučno

    Mislim da sam pojela nešto pokvareno

kad sam prije sna

lizanjem čistila prste

(crne su bile vijesti u novinama),

    a smiješno je

kako sam cijelo vrijeme pazila

da ne pojedem još kojeg sićušnog djeda

Oni mi se uvijek motaju po ustima,

bolni kao kockice leda,

tako da s vremena na vrijeme

moram pokojeg ispljunuti

samo da nešto kažem, kao:

    ja sam unuka djeda zidara,

ako postoji taj zid među nama,

može se reći da znam s ciglama

    Jutro, čisto, lišeno

grozne potrebe da se govori,

a on dolazi s jetrom na kosi

Jezik mi je olovan i ne znam reći

jesam li ga već pokosila,

ili on jednostavno tako

češlja kosu

  
    INŽENJERKA DUŠA:

     

    Na izložbi prepariranih ljudskih organa

promatram krvotok pluća i razmišljam

koliko je mrtvih potrebno zapisati

za jedan crveni čempres Ne,

nisu me tako učili,

    da krvotok pluća znači misliti na disanje

a čempresi su tako neka stabla

u kojima svačije mišljenje jednako potamni

    Nisu me učili, ja sam sve o botanici naučila

promatrajući kuteve kocke

koja nije vjerovala u čvrstoću Te lastavice

od devedeset stupnjeva

    ulijetale su u zapitana tijela šišmiša,

i poput bumeranga

vraćale se oštrijih krila Uvijek su

bile potrebne škare

da bi se riječ podmuklo podijelila u sebi

a ostala jedno

    Što su i gdje završavaju

ovakvi kao ja?

Koji shvatili su da je u kipovima i tijelu

samoća jednako teška,

    da postoji, izvan znanosti,

mjesto na kojem je budućnost već bila,

štala za kozu koja plete

paukovu mrežu

  
    TESTAMENTUM RATARICE

     

    Ostavljam krevet, čizme, oči, glavobolju, poštara i lopova

svima

tj. ničemu

  
    OČI GOVORE:

     

    „Imam devetero djece“, ili „deveto sam dijete“,

tako nešto je pisalo na prosjakinjinu papiru

    Vidjelo se da je istina

kad je pljunula u oko i oko i oko i oko,

četiri poremećaja prebačena preko čekaonice

Prijateljica se odmah obrisala,

njoj je ostalo svejedno Godinama

    bez preciznog svijeta, objekti u objektima,

misli u predmetima Stabla noću

podižu surle Kupusovi bijelci danju

miruju na mačevima Godinama

    u gubitku čitavih kvartova, ta ulica je

u parizu ili otočcu Ona izgubi zube

kad mrvice padnu sa stola Drhću li to

bombe pred mačkom dok dolaze po hranu?

    Onaj si kojeg zamišlja,

a možda te ne bi željela vidjeti

    Možda je čitavu književnost krivo pročitala,

varljivi um bira ovo il’ ono slovo,

slova ili bube, bube ili pukotinu, pukotinu

ili zemlju, zemlju ili bilje, bilje dobro

    ili oleandre Uzalud nas isus maže pljuvačkom,

ona zna da svaka riječ ima „r“, rilce otrova,

i sve se u vrtu vidi ljepše

kad saznaš da je opasno

  
    POŠTAR GOVORI:

     

    Cijela je ulica u zavoju njenog uha

Uz rub, hladna i ukočena kao električni stup,

čeka milost žarulje

    U mom motoru čuje bumbarov let,

najavu proljeća čija je srž u čekanju,

bez znanja o mehanici peluda:

    ona ne zna da i ja posjećujem sandučiće

kao bumbar voćku: s namjerom da preživim,

i, što prenesem, prenesem slučajno

    Oči joj ne vide a ipak su žive, kao špekule,

njihova težina moli moje lice:

priznaj da si rupa

    Blijeda za blijedim kuvertama pruža ruku

kao za izgubljenim dijelovima kože:

    ja prekapam po papirnatom srcu torbe,

ali nigdje riječi nigdje riječi

samo brojevi crni i neugodni,

hladan ugljen

  
    GLAVOBOLJA GOVORI:

     

    Njenu petogodišnju majku boli

pa je namazala varikinu na čelo

Kako joj zabraniti obrve?

Njen trinaestogodišnji otac

stoji na vrhu električnog stupa

Kako natjerati puža da pusti sluz,

galeba da ih blagoslovi tom srećom,

oca da pusti suzu za svojim smrskanim ocem?

Kako raditi protiv njegovog đona?

Možda, okrenuti joj glavu na drugu stranu,

natjerati je da ustane na drugu nogu?

Koja bolje pristaje prozorskoj dasci?

Kako odsoliti juhu, koliki su općenito omjeri?

Kako izgubiti vještinu vezivanja vezica,

u kojem trenutku čvor postaje omča?

Postoje li škare kojima se može spriječiti

psihodelija u ovoj haljini,

možda i čitave sedamdesete?

Otac oca da ne uđe u taj auto,

nego u brod za italiju

da je more nikad ne sastavi

    Kao što joj glavu s vremena na vrijeme

čelično držim

daleko od tijela

Kako joj zabraniti vrat?

  
    KREVET GOVORI:

     

    Bio sam šuma i livada sa stadom ovaca,

oko mene se svijet, u mutnim potezima,

protezao u nedogled Kasnije

odlučen sam i planiran,

mreža pravaca na prebijelom papiru

A sad, a sad,

tek me tanka žica koja drži daske

dijeli od raspada

    Ona noću sluša dah koji bridi po toj struni,

napetost je postojana

i može misliti jedino o tome da je majka zabranila

spominjati neke dijelove tijela

pa je morala, dok se ne ukoči, pisati:

ležim na boku

Potom se saviti oko trbuha, biti dovoljno slaba

da je majka može podnijeti

    Koliko joj je napora bilo potrebno da,

tako bez glasa, jednom

telefonom dozove tri mišićava strica

(od kojih je bar jednog na mjestu izmislila)

da me utovare na kamion za selidbu

Kako su umukle žabe na babinom goblenu

kad je jedan od njih rekao:

plati duplu dnevnicu i upast ćemo u pjesmu

I eho rečenice ostao je

zauvijek u njenim džepovima

    Kako su odvratno zeleni bili trbusi,

godinama poslije blokirani

u sekundi pred pucanje,

    ali još uvijek, ali još uvijek,

samo je zeleno može umiriti

– šapćem ga, tješim, zeleno se smiješim:

jednoga dana bit ću opet šuma,

trava u ustima ovaca,

miris početka,

govno

  
    ČIZME GOVORE:

     

    Kroz staklo izloga u njenim smo očima

gledale sebe, lažno sjajne kao sve što dolazi

    Svinje naše naravi trljale su se toplim kožama,

na njena stopala padao je mraz

    Izustila je: želim preživjeti, pa smo je zagrlile,

i žile u nogama opet su pristale na krv

Zajedno smo pošle

    u drugi život, dugi život:

deset godina! gdje sve nismo bile!

    Jednom nas je mračila mračila,

pogledom prateći susjedu koju je poslije ubila

samo da bi prefarbala njenu fasadu

    Na pogrebu smo je držale okomito,

prostirala se zemlja puna jezivih ljubičica

    i taj mali cigo s njenog ramena gutao je

gong i drugi metal, da nam svima bude lakše

    Mi smo s godinama zaboravile svoju kožu,

ali stopala su ostala topla:

siromaštvo čini maštu jačom od života

    Iza stakla sad se peku pljeskavice,

mali cigo šapće:

netko pretjeruje

  
    LOPOV GOVORI:

     

    Crta između kvake i dovratka,

tamna kao traka u crnoj kronici,

pada joj preko očiju

    Žarulja jednim treptajem isprevrće

sve ladice u stanu

    Postoji li, pita se,

još uvijek onaj mišić u ljudskoj šaci

koji je sposoban uzeti

ili zlatnina nestaje kad se oslijepi

od gledanja u prošlost (sva ta krštenja,

i ponovna rođenja)

    Udaljio sam se s mjesta zločina

u prevelikim cipelama,

kako bi inače znala da je asfalt ljepljiv,

napisala: pločnik pronađe način

da pokoleba smjer

    Ja, napisan buntovan, moram nastaviti

Moram, s dimom u ustima

da joj se pod kapke pohrane suze,

čekajući čas kad ću iz zrnja naušnica

napraviti prastari simbol kruha

    Već duboko u gradskom parku,

maskiran u običnog prolaznika,

osjećam da mi u ustima nedostaje

malo gorčine koju je na početku knjige

pljunula na cvijeće

    Ulazim u dućan pa prodajem

sve što je imala, i ona

dopušta da se nasmiješim blagajnici,

ali ne da da ugledam u kutu njenih usana

masnoću prvog ručka

s njim

    Oh, oh, oh, oduvijek znam:

moj zločin je promašen

jer sam odbacio pogledom

baš one riječi na koje je mislila, recimo

    mrlju vlage nad pisaćim stolom, dokaz

da je izašla iz sebe, da će

uskoro jesen

    Posljednje padaju tvrtke za otkup,

onda će sve to biti bijelo

    Mače,

zašto sam te prenijela?

    Plava slika plamenika

na tvom vratu

neće nas ugrijati

